b'\n_START_ARTICLE_\nPromocija zdravja na delovnem mestu\n_START_SECTION_\nSlovenija\n_START_PARAGRAPH_\nAnaliza razmer v Sloveniji poka\xc5\xbee, da Slovenija \xc5\xbeal predstavlja primer slabe prakse upravljanja z zdravjem in stresom na delovnem mestu v primerjavi z ostalimi dr\xc5\xbeavami Evropske unije.  To nam poka\xc5\xbeejo tudi rezultati na sliki ._NEWLINE__NEWLINE_Leta 2014 je na\xc5\xa1a Obrtno-podjetni\xc5\xa1ka zbornica naredila raziskavo o promociji zdravja na delovnem mestu pri malih delodajalcih. Obravnavali so tri kategorije podjetij: podjetja, ki imajo do 5 zaposlenih, podjetja, ki zaposlujejo do 10 delavcev, in podjetja z ve\xc4\x8d kot 10 zaposlenimi. Izsledki raziskave so potrdili, da promocijo zdravja na\xc4\x8drtujejo v manj kot polovici vpra\xc5\xa1anih podjetij. Med sodelujo\xc4\x8dimi je bilo razmeroma veliko takih, ki ne vedo, ali imajo izdelan na\xc4\x8drt promocije zdravja. Pri odgovorih glede poznavanja in izvajanja zakonskih zahtev na podro\xc4\x8dju varnosti in zdravja pri delu ni posebnih razlik glede na velikost podjetij, z izjemo pri delodajalcih, ki zaposlujejo do vklju\xc4\x8dno 5 delavcev. Iz prejetih odgovorov bi na prvi pogled lahko sklepali, da je poznavanje in izvajanje zakonodaje na podro\xc4\x8dju varnosti pri delu med vpra\xc5\xa1animi razmeroma dobro, iz izku\xc5\xa1enj pa bi temu te\xc5\xbeko pritrdili; bolj verjetno je, da vpra\xc5\xa1ani ne \xc5\xbeelijo izpostaviti nepoznavanja in neizvajanja podro\xc4\x8dne zakonodaje. Izku\xc5\xa1nje pri delu z malimi delodajalci ka\xc5\xbeejo tudi na to, da posamezniki v\xc4\x8dasih celo menijo, da izpolnjujejo zahteve z minimalnim izvajanjem ali da za njih kot manj\xc5\xa1e delodajalce posamezne zahteve ne veljajo. Raziskava je pokazala, da delodajalci v okviru promocije zdravja delavcem nudijo ve\xc4\x8dinoma cenej\xc5\xa1e karte za udele\xc5\xbebo na raznih \xc5\xa1portnih dejavnostih ali sofinanciranje udele\xc5\xbebe pri \xc5\xa1portnih aktivnostih. Preko osebnih stikov s podjetji smo pri\xc5\xa1li tudi do spoznanj, da delodajalci vidijo obveznost izvajanja promocije zdravja v \xc4\x8dasu zaostrenih gospodarskih razmer predvsem kot dodatno obremenitev in stro\xc5\xa1ek. Pogosto pa je izra\xc5\xbeen tudi pomislek o neodzivnosti sodelujo\xc4\x8dih. Velikokrat zgolj zaradi tega, ker nimajo dovolj informacij ali so te pomanjkljive ali celo napa\xc4\x8dne, ne vedo, kaj se od njih pri\xc4\x8dakuje, kaj lahko sami storijo ali morda \xc5\xbee celo izvajajo. Pogosto pa se tudi na strani delavcev sli\xc5\xa1i, da je zdravje njihova zasebna stvar, ki je niso dol\xc5\xbeni deliti z delodajalci, kar zagotovo dr\xc5\xbei, saj smejo delodajalci zaposlene le spodbujati k udele\xc5\xbebi pri aktivnostih promocije zdravja, v to prisiliti pa jih ne morejo.'